Emosionele kommissaris ‘jammer’ oor inkomstediens-gemorsMark Kingon voor die kommissie. Foto: ANA. Mark Kingon, waarnemende kommissaris van die Suid-Afrikaanse Inkomstediens (SAID,) het Vrydag gesukkel om sy emosies in bedwang te kry toe hy “onvoorwaardelik om verskoning” gevra het vir die mislukkings van die belastingsinvorderingsdepartement. Kingon het aan die Nugent-kommissie van ondersoek na belastingadministrasie en -bestuur gesê die agentskap het tekortgeskiet in terme van die hoë standaarde van prestasie wat hulle altyd vir hulself stel. “Ek wil daarom graag onvoorwaardelik jammer sê namens die SAID-leierskap vir belastingbetalers, belanghebbendes, insluitend die president en die minister en adjunkminister van finansies; die regering; ons voormalige en huidige personeellede en die burgers van die land,” het Kingon gesê. Nadat hy om verskoning gevra het, het mense vir hom hande geklap terwyl hy probeer het om sy emosies onder beheer te bring. “Ek is net passievol oor die organisasie, vergewe my,” het Kingon gesê. Kingon is op 19 Maart aangestel ná die vorige kommissaris, Tom Moyane, se skorsing. Hy het Vrydag sy getuienis begin deur te erken dat die SAID in ŉ ongewenste posisie is en dat hy hoop dat hulle hulself nooit weer in hierdie posisie bevind nie. Bewyse voor die kommissie toon aan dat die IT-infrastruktuur van die SAID stelselmatig oor die laaste vier jaar agteruit gegaan het as gevolg van nalatigheid en dat die “e-filing”-stelsel ook later ineen sal stort. Die kommissie het gehoor hoe Moyane ŉ nuwe bedryfsmodel, met erge nagevolge, geïmplementeer het op advies van Bain and Company. Groot maatskappye het begin om nie hul belasting te betaal nie en dit is gevolg deur ŉ toename in gesmokkelde sigarette, perlemoen en alkohol. Mark Kingon voor die kommissie. Foto: ANA. In ŉ tussentydse verslag wat Dinsdag bekendgestel is, stel regter Robert Nugent, voorsitter van die kommissie, voor dat Ramaphosa dadelik vir Moyane moet afdank. Kingon het gesê hy is bekommerd oor die algehele welstand van die organisasie en dat hy slapelose nagte het en hom bekommer oor hoé om die gemors by die SAID uit te sorteer. “Ons uitvoerende leierskap is gebreek en onstabiel. Ons benodig visionêre leierskap en ek dink nie ons hét visionêre leierskap om dié organisasie vorentoe te neem nie. ŉ Organisasie sonder visie gaan dood,” het hy gesê.